6.03  Tänaseks plaaniks on sinivindi leidmine. Enne Las Lajase laagripaika jõudmist teeme mägiteel peatusi ja näeme taas tüüpilisi taustaliike, nagu näiteks kanaari koldvint ja kanaari kiur. Las Lajase laagripaik on päris inimtühi ja sinivintide leidmine võtab 5 minutit. Lisaks on laagripaigas palju kanaari pöialpoisse, suur-kirjurähne (ssp. canariensis), kanaari sinithaseid ja kanaari koldvinte. Paik asub Vilaflori külast ca 10 km põhja suunas ja on lihtne leida. Kuido tahab  kindlasti ka Hispaania kõrgema tipu otsas ära käia ja järgnevaks sõidame Pico Del Teidet (3718 m) vallutama. Tee Teide mäe jalamile läbib laavavälja. Viimati purskas vulkaan siin 1909. a. Väga huvitav maastik ja kindlasti üks Tenerife olulisemaid vaatamisväärsusi. Mäetippu jõudmine on tõeline väljakutse. Nimelt tuleb autoga mäetrammi parklasse sõita ja 25 eurot välja köhida. Seejärel sõidutatakse sind rõõmsate saksa pensionäridega trammis mäe tippu. Seiklus missugune! Sel ajal kui Kuido oma  aklimatisatsioonivõimet testib, vahin mina kõrbemaastikus linde ja näen retke esimese lõuna-hallõgija (ssp. koenigi).  Suundume edasi loode suunas. Montanae Samara lähistel näeme esimesed piiritajad ja pärast pooletunnist jõllitamist julgeme nad saarepiiritajateks määrata. Määramine on päris raske, kui tavalisi piiritajaid võrdluseks pole ja viimased piiritajad on nähtud rohkem kui pool aastat tagasi. Siiski saarepiiritaja on oluliselt saledama kehaehituse ja teravama sabahargiga. Kuigi Bird Guide väidab, et häälitsus  ei erine piiritaja omast, tundub nende lindude häälitsus ikka totaalselt erinev. Palju kõrgem ja kriiskavam.  Erjose külas leiame vajaliku mägitee kergesti üles. See on üks parimaid kohti mõlema endeemse tuvi leidmiseks. Kohaliku selliga hispaania-inglise segakeeles suheldes saame vähemalt niipalju aru, et tee on ametlikult suletud ja vahele jäädes võib probleeme tulla. Sõidame teed mööda paarsada meetrit kuni keelumärgini ja edasi liigume jalgsi. Päevasel ajal tuvide leidmine on väga raske. Lisaks  tuleb merelt suur udupilv ja hakkab tibutama. Udu on Erjoses pidev probleem ja tuvide vaatlemiseks tuleb valida selge ilmaga päev. Oleme nüüd kohaga tutvunud ja otsustame siia mõni päev varahommikul tagasi tulla. Järgmiseks otsustame üles leida Tenerife parima staiamiskoha - Punta Del Teno. Kasutame sinnajõudmiseks Masca külla viivat teed ja see polnud hea idee. Kuigi siinsed maastikud on väga maalilised, on see ülimalt aeglane, käänuline ja kitsas tee. Ei soovita. Ka Punta Del Teno tee on ametlikult suletud.  Siiski turistid ja kohalikud sõidavad siin edasi-tagasi ja jälgime nende eeskuju. Koht on merelindude fännile väga sobilik. Kahjuks nüüd ei ole pelaagiliste liikide vaatlemiseks hea aastaaeg. Tiksume siinse majaka juures umbes 3 tundi ja parimaks vaatluseks on lähedalt mööduv suula vanalind. Atlantise tormilinde on Tenerife rannavetes palju ja nüüdki näeme neid paarsada.